
Sinoć smo priredili svečani ispraćaj našem Sarajliji... 

Sengor Karić (lijevo na slici) rođen je 1984. godine u Sarajevu i sin 
je ratnog heroja šehida Mithada Karića po kojem i jedna sarajevska 
ulica nosi ime. Sengor je odrastajući kao jetim već u ratu počeo da 
gaji ljubav prema islamskim vrijednostima i lijepom islamskom 
ponašanju. Kao mladić Sengor je volio obilaziti sarajevske džamije i 
upoznavati se sa sarajevskim imamima, a naročito hafizima. Zavolio 
je Kur'an i trudio se da njegovo učenje Kur'ana bude Ијеро i 
ispravno i zbog toga je volio da hafizi poslušaju njegovo učenje i 
poprave njegove greške, odnosno ukažu mu kako da njegovo učenje 
bude ljepše i bolje. 

Sengor, čije ime je uzeto od jednog od zapadnoafričkih jezika i znači lav, redovno je pohađao 
predavanja u sarajevskim džamijama i tribine koje su držali sarajevski i drugi bosanski daije. 

Kada je navršio osamnaest godina naš dobri Sarajlija je odlučio da se oženi čednom vjernicom sa 
kojim će graditi uzoritu islamsku porodicu. Allah je spojio njega sa njegovom mladom koja je 
Allahovim davanjem također bila jetim. 

U Sengorovom druženju sa našim učenim ljudima kod njega se rodila jedna ogromna ljubav; nije 
to bila obična ljubav, već ljubav koja je prerasla u veliki san. To je bila ljubav prema Medini, 
gradu Allahovog Poslanika, sallallahu alejhi ve sellem, a san je bio doći u Medinu i učiti i 
izučavati islamske znanosti kod medinskih učenjaka i na medinskom univerzitetu. 

Kada je Allah dao da ovaj brak obogati jedna mala nevina duša, njihova prva radost dobija ime 
po gradu Poslanikovom - Medina. Ljubav za Medinom se osjećala u cijelom njihovom životu, 
ljubav za gradom na koji ih je svakodnevno podsjećala ljubav prema njihovoj kćerkici. 

Put na hadž je bio jedinstvena prilika da se dođe do Medine. I Sengor se 2007. godine zaputio na 
putovanje prema Kabi da bi, između ostalog, vidio i Medinu o kojoj je toliko sanjao i o kojoj je 
toliko maštao. Možemo samo zamisliti kakve su bile njegove emocije kada je ušao u Medinu! 
Kada poznajete Sengora, onda znate da se njegove emocije teško mogu prepoznati, svejedno bile 
one Ијере ili ružne, tople ili hladne, ali njegove riječi otkrivaju samo one najljepše emocije. Cim 
je kročio iz hotelske sobe, kupio je sebi odjeću, ali odjeću koju su nosili uglavnom strani studenti 
u Medini-čista bijela galabija i čista kapica bjelica! U njegovim očima je sijala iskrica čežnje za 
Medinom, a svoje vrijeme u Medini provodio je u Poslanikovoj džamiji ili u druženju sa našim 
studentima, našom budućom ulemom. I uspio je u onome što je priželjkivao, uspio je na 
Islamskom da uradi prijemni ispit, nadajući se danu kada će njegovo ime izaći na oglasnoj ploči 
univerziteta zajedno sa ostalim primljenim studentima. 



Nekoliko mjeseci nakon tog prijemnog ispita Sengor je dobio vijest koja je značila da je do 
ostvarenja njegovog sna ostalo samo nekoliko prepreka. Vijest o njegovom prijemu na studije se 
uklesala u sve pore njegovog svakodnevnog života. 

I ubrzo je došao do svog sna, došao je da studira u Medini... 

Studentski dani su bili lijepi, ali su ipak nosili svoje kušnje, a jedna od najvećih je bila njegova 
udaljenost od njegove supruge i njegove male Medine. No, "nakon tegobe dolazi i last", te je 
nakon dvije godine ova porodica mogla da živi zajedno u ovom lijepom gradu, gradu svjetlosti. 

Sengor je druželjubiv, voli se družiti sa svojom braćom mu’minima gotovo kao što se voli družiti 
sa ulemom. Prije četiri godine na jednom od druženja sa njegovom braćom studentima i sa 
dvojicom medinskih šejhova desilo se nešto veoma tragično, veoma strašno i veoma tužno...Dok 
su se djeca zajedno igrala, ogromna metalna ograda pala je na malu Medinu i mala Medina je na 
licu mjesta pala i od tada više nije ustala. Ostala je zakopana u groblji Beki'a u gradu po kojem je 
ona dobila svoje ime. Ta vijest je odjeknula i do naše Bosne. To su bili tužni dani. Allah da se 
smiluje maloj Medini! 

Teško je to bilo za nas kolege njenog oca, a kako li je tek bilo njenim roditeljima? Neki su čak i 
ne poznavajući ovu malu djevojčicu spjevali stihove o njenoj smrti. 

Život mora ići dalje, a dove su se nizale da im Allah podari još djece sa kojom će biti sretni! I, 
doista, rodila se Sara, a poslije nje i njena dva brata, prvo Midhat, a potom i Mahir, i sve to u 
nekoliko godina. 

Kao što smo već spomenuli Sengor je mnogo volio druženje sa hafizima, ali je u Medini to 
dobilo sasvim novu dimenziju kada se on upoznao sa šejhom hafizom Ahmedom Muhamedom 
Abdusselamom. Sa ovim šejhom koji je muhaffiz u džamiji Allahovog Poslanika, sallallahu 
alejhi ve sellem, Sengor je izučavao Allahovu knjigu, ali je imao poseban odnos koji je ličio 
odnosu oca prema sinu i sina prema ocu. Ovaj šejh i taj odnos davali su ljubavi prema Kur'anu 
nezaboravan oblik. 

Po svom dolasku u Medinu, naš kolega je vrlo brzo zavolio izučavanje hanefijskog fikha, te je 
iskoristio prve prilike da se druži sa hanefijskim učenjacima, kako onima iz Medine, tako i 
onima koji su dolazili u zijaret ovom gradu. Veoma brzo se priključio predavanjima iz 
hanefisjkog fikha koja je u svojoj džamiji držao poznati medinski muhaddis šejh Hamid Ekrem 
Buhari, Allah ga sačuvao. 

Pored toga redovno je prisutvovao predavanjima hanefijskog alima šejha Muhameda Medenija 
unuka poznatog alima Muhameda Ašika Ilahija autora djela "Teshil daruri lmsa’il el-kuduri". 

U Poslanikovoj džamiji redovno je prisustvovao predavanjima iz fikha kod šejha dr. Muhameda 
Muhtara Šenkitija, te predavanjima iz tefsira kod dr. Abdullaha El-Emina Šenkitija, te mnogih 
drugih učenjaka. 


No, pored ljubavi za Kur'anom i hanefijskim fikhom, ništa nije moglo spječiti Sengora da 
izučava hadise-sunnet posljednjeg Poslanika, sallallahu alejhi ve sellem. Tako je naš Sarajlija 



prenosilac nekih velikih hadiskih djela uz idžaze koje je stekao od šejhova; nosilac je pismene 
idžazetname od velikih šejhova Muhameda Ekrema Badahšaniija, dr. Halida Merguba, i Hamida 
Buharija Burmavija za "Sahih Muslim", te "Sunen Tirmizija" i Tirmizijev "Šemail 
muhemmedijj e". 

Od šejha Senaullaha El-Hindija nosi idžazetnamu za "Muvettu" od imama Malika b Enesa. 

A sve ove idžazetname, osim što su rijetke, računaju se visokim idžazama u islamskom svijetu i 
naučnim krugovima. 

U predavanja sa kojih naš ahbab nije izostajao bilo je predavanje iz Ahlaka koje je redovno u 
svojoj divanhani držao poznati medinski alim dr. Jahja Ibrahim El-Jahja. 

Posljednje četiri godine Sengor je bio koordinator studenata pri Rijasetu IZ, za grupu ispomoć u 
radu sa hadžijama, gdje je uspješno koordinisao rad studenata. Nenametljiv, vrijedan, ali uvijek 
brz da izbjegne bilo kakav verbalni konflikt, on je pokazivao svoju kolegijalnost i svoje lijepo 
ponašanje sa nama. Bio je važan član našeg studentskog udruženja. 

I konačno u mjesecu zul-kadetu ove 1438. godine, naš sahibija je položio svoje posljednje ispite 
na fakultetu, te se sprema povratku u našu Bosnu, naš šeher Sarajevo. 

Ne sumnjamo se da će Sengor biti aktivni član naše zajednice, da će pomoći radu naših džemata, 
i da će uz Allahovu pomoć lijepo znati da dijeli zekat na znanje sa kojim ga je Allah počastio u 
gradu u kojem se njegov san ispunio. 

Sengore, Allah nam te sačuvao i pomogao u tvom budućem radu. 

U ime USBIUM-a i u svoje lično čestitamo ti na uspjehu. 


KRAJ 



